Gideon Daniel Roos was Direkteur-generaal van die Suid-Afrikaanse Uitsaaikorporasie. Op 28 Oktober 1909 op Worcester, Kaapland, gebore. Studeer op Stellenbosch. Hy is as Rhodes-beurshouer na Oxford en studeer ook in Leyden, Holland. Soos sy vader, Paul Roos, was hy ook ’n voortreflike rugbyspeler en verwerf sy kleure aan Oxford. Hoewel hy in 1933 toegelaat is tot die balie, het hy eerder by die oorspronklike African Broadcasting Company aangesluit, en toe dit in 1936 die S.A.U.K. word, het hy aangebly. In 1937 het hy gehelp met die organisasie van die Afrikaanse program en in 1942 is hy aangestel as sekretaris van die Korporasie, waarvan hy in 1948 Direkteur-generaal word. Hy bedank in 1961 om Suid-Afrikaanse direkteur van die Performing Rights Society te word. Bron: Ensiklopedie van Suidelike Afrika, Eric Rosenthal, 1967 Laat weet as u oor addisionele inligting beskik wat ons hier kan bywerk.